REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj:06-2/169-21

29. april 2021. godine

B e o g r a d

ZAPISNIK

SA 27. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. APRILA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Veroljub Matić, Dragana Barišić, Branimir Spasić, Darko Laketić, Luka Kebara, Ivana Nikolić, Miroslav Kondić, Nebojša Bakarec, Đorđe Milićević i Branimir Jovanović, koji je pristupio sednici pre razmatranja 5. tačke utvrđenog Dnevnog reda.

Sednici su prisustvovali zamenici članova Odbora: Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Adam Šukalo, Sandra Božić, Uglješa Marković, Marina Raguš, Mira Petrović i Šaip Kamberi.

Sednici je takođe prisustvovao i narodni poslanik Srbislav Filipović.

Predesedavajući je predložio dopunu predloženog dnevnog reda tačkom: Razmatranje zahteva dr Muamera Bačevca, narodnog poslanika, za davanje pozitivnog mišljenja za obavljanje druge javne funkcije.

Saglasno članu 93. Poslovnika, predsednik Odbora je stavio na glasanje predlog za dopunu predloženog dnevnog reda sa navednom tačkom. Ovaj predlog je jednoglasno prihvaćen.

Po izjašnjenju o predlogu za dopunu dnevnog reda, predsednik Odbora je stavio na glasanje Predlog dnevnog reda 27. sednice u celini.

Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 25. sednice Odbora -

1. Razmatranje prijave o povredi Kodeksa ponašanja narodnih poslanika, koju je protiv narodnog poslanika Srbislava Filipovića, podneo Pavle Dimitrijević (21 Broj:9-377/21-22 od 9. aprila 2021. godine);
2. Razmatranje zahteva Milice Dačić, narodnog poslanika, za davanje pozitivnog mišljenja za obavljanje druge javne funkcije (21 Broj 02-666/21 od 14. aprila 2021. godine);
3. Razmatranje zahteva Jadranke Joksimović, ministra za evropske integracije, za davanje pozitivnog mišljenja za obavljanje druge javne funkcije (21 Broj 02-715/21 od 21. aprila 2021. godine);
4. Utvrđivanje spiska nalepnica za parkiranje A-I i A-II;

5. Razmatranje zahteva dr Muamera Bačevca, narodnog poslanika, za davanje pozitivnog mišljenja za obavljanj druge javne funkcije (21broj: 02-762/21 od 28. aprila 2021. godine).

Pre prelaska na rad po utvrđenom dnevnom redu, predsednik Odbora je predložio da se usvoji zapisnik sa 25. sednice Odbora. Odbor je jednoglasno, bez primedbi, usvojio zapisnik sa 25. sednice Odbora.

**Prva tačka dnevnog reda:** Razmatranje prijave o povredi Kodeksa ponašanja narodnih poslanika, koju je protiv narodnog poslanika Srbislava Filipovića, podneo Pavle Dimitrijević

Predsednik Odbora je izneo da je protiv narodnog poslanika Srbislava Filipovića prijavu zbog povredea Kodeksa ponašanja narodnih poslanika podneo Pavle Dimitrijević. U prijavi se navodi da je imenovani narodni poslanik na Petoj sednici Prvog redovnog zasedanja Narodne skupštine Republike Srbije, održanoj dana 7. aprila 2021. godine, prekršio odredbu člana 8. Kodeksa ponašanja narodnih poslanika, koristeći reči koje vređaju ili omalovažavaju ljudsko dostojanstvo.

Predsednik Odbora je ukazao da narodni poslanik protiv koga je podneta prijava ima pravo da u skladu sa članom 29. Kodeksa, na sednici Odbora iznese svoje viđenje činjenica i okolnosti povodom prijave koju je protiv njega podneo Pavle Dimitrijević i pozvao narodnog poslanika da iznese svoje viđenje pravne stvari.

Narodni poslanik Srbislav Filipović, izneo je da su navodi iz prijave koji se odnose na njegove citirane reči tačni ali je osporio postojanje povrede Kodeksa, budući da se, po njegovoj oceni, radi o subjektivnoj proceni podnosioca prijave. Srbislav Filipović je izneo da su njegove reči zlonamerno tumačene i da je stoga prijava besmislena. U nastavku izlaganja istakao je da politički neistomišljenici politiku koju vodi vladajuća stranka prikazuju kao antievropsku, anticivilizacijsku, diskriminatorsku, prenebregavajući da je zapravo politika koju oni vode upravo takva. U svom izlaganju Srbislav Filipović se osvrnuo na način ponašanja političkih neistomišljenika za vreme prethodnog saziva Narodne skupštine i zbog toga doveo u pitanje njihov moralni kredibilitet. Narodni poslanik je stanovišta da ima pravo da iznese svoj stav, svoje mišljenje, kao i da politički neistomišljenici moraju da čuju o sebi i neke teške reči, uprkos tome što im se to ne dopada. Istakao je da je ponosan na ono što radi u Narodnoj skupštini Republike Srbije i da po svom dubokom uverenju, to čini u interesu građana koji su glasali za Izbornu listu ALEKSANDAR VUČIĆ – ZA NAŠU DECU.

Predsednik Odbora je konstatovao da je Srbislav Filipović, mlad i vredan narodni poslanik ali da je, prema njegovovom viđenju stvari, prekoračio granice u političkoj komunikaciji, te da se objektivno radi o povredi člana 8. alineja 6. Kodeksa, koja je izvršena dana 7. aprila 2021. godine, na Petoj sednici Prvog redovnog zasedanja Narodne skupštine.

Na predlog predsednika Odbora, Odbor je većinom glasova doneo Odluku kojom se narodnom poslaniku Srbislavu Filipoviću izriče mera opomena zbog povrede člana 8. alineja 6. Kodeksa ponašanja narodnih poslanika.

**Druga tačka dnevnog reda:** Razmatranje zahteva Milice Dačić, narodnog poslanika, za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora da je Milica Dačić podnela zahtev za davanje pozitivnog mišljenja da uz vršenje funkcije narodnog poslanika obavlja i funkciju predsednika Skupštine Naučno tehnološkog parka Čačak d.o.o, kao predstavnika Grada Čačka.

Diskusije nije bilo.

Na predlog predsednika, Odbor je jednoglasno dao pozitivno mišljenje Milici Dačić, da uz vršenje funkcije narodnog poslanika, obavlja i funkciju predsednika Skupštine Naučno tehnološkog parka Čačak d.o.o, kao predstavnika Grada Čačka.

**Treća tačka dnevnog reda:** Razmatranje zahteva Jadranke Joksimović, ministra za evropske integracije, za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora da je Jadranka Joksimović, podnela zahtev za davanje pozitivnog mišljenja da uz obavljanje funkcije ministra za evropske integracije, obavlja i funkciju člana Saveta Fakulteta političkih nauka Univerziteta u Beogradu, kao predstavnik osnivača, na koju je imenovana Rešenjem Vlade.

Diskusije nije bilo.

Na predlog predsednika, Odbor je jednoglasno dao pozitivno mišljenje Jadranki Joksimović, da uz vršenje funkcije ministra za evropske integracije na koju je izabrana Odlukom Narodne skupštine, vrši i funkciju člana Saveta Fakulteta političkih nauka Univerziteta u Beogradu, kao predstavnik osnivača, na koju je imenovana Rešenjem Vlade.

**Četvrta tačka dnevnog reda:** Utvrđivanje spiska nalepnica za parkiranje A-I i A-II

U skladu sa Odlukom o korišćenju prostora za parkiranje vozila oko zgrade Narodne skupštine utvrđen je spisak parking nalepnica.

Diskusije nije bilo.

Na predlog predsednika, Odbor je jednoglasno usvojio spisak nalepnica za parkiranje A-I i A-II, u tekstu koji se nalazi u sistemu e parlamenta sednice Odbora.

**Peta tačka dnevnog reda:** Razmatranje zahteva dr Muamera Bačevca, narodnog poslanika, za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora da je dr Muamer Bačevac podneo zahtev za davanje pozitivnog mišljenja da uz obavljanje funkcije narodnog poslanika, obavlja i funkciju člana Nadzornog odbora Univerzitetskog Kliničkog centra Srbije, na koju je imenovan Rešenjem Vlade.

Diskusije nije bilo.

Na predlog predsednika, Odbor je većinom glasova dao pozitivno mišljenje dr Muameru Bačevcu, da uz vršenje funkcije narodnog poslanika, obavlja i funkciju člana Nadzornog odbora Univerzitetskog Kliničkog centra Srbije, na koju je imenovan Rešenjem Vlade.

\*\*\*

Sednica je završena u 12,21 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović